 NA STEPHEN ODUOR POLISI katika eneo la Madogo kaunti ya Tana River wanamzuilia mwanamke mmoja na wasaidizi wake kwa kutia mchanga kwenye pakiti za unga na kuwauzia wateja wasiojua. Fatuma Issa alikamatwa baada ya muuzaji kumshtaki kwa kumuuzia bandali saba za mchanga uliokuwa umetiwa ndani ya mfuko wa unga wa ngano chapa fulani nchini. Wengi hutumia unga wa ngano kupika chapati almaarufu ‘chapo’. Wengine huutumia kupika maandazi na mahamri. Kulingana na ripoti ya polisi, mwanamume kwa jina Edward alikuwa amemtumia mshukiwa mkuu Sh11,900 kwa mifuko minne ya unga, ila akagundua baadaye kuwa mifuko hiyo ilikuwa imejaa mchanga. “Wateja wangu walinijuza saa chache baada ya kuwauzia kuwa bidhaa niliyodhania ilikuwa unga ilikuwa mchanga. Ilinilazimu kufungua pakiti nyingine ndipo nikagundua nilikuwa nimehadaiwa,” akasema Bw Edward. Anaeleza kuwa, hakumpigia simu muuzaji huyo kwa kuhofia kuwa angetoroka punde tu baada ya kujuzwa habari hizo. Wamiliki wengine wawili wa duka pia walitapeliwa, kwani walikuwa wamenunua bandali 15 za unga huo lakini uliojaa changarawe. Polisi walimtafuta mshukiwa na kumpata mafichoni alikokuwa ametorokea na kukodisha chumba eneo la Adele, umbali wa kilomita moja na nusu kutoka Madogo. Aidha alipatikana akitia changarawe ndani ya mifuko ya unga, tayari kufikisha bidhaa sokoni. Naye mshukiwa mwingine ambaye anadaiwa kushirikiana naye amekamatwa. Tony Mokaya alikamatwa akiwa na mifuko 240 ya changarawe ndani ya mfuko wa unga wa ngano. Wawili hao wamezuiliwa katika kituo cha polisi cha Madogo wakisubiri kufikishwa mahakamani Jumanne. Jumatatu, Novemba 13, 2023, ni sikukuu ya kupanda miti, serikali ilitangaza. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  